

**המכללה לביטחון לאומי**

**מחזור מ"ו 2018-2019**

מדיניות חוץ ודיפלומטיה.

מסמך מדיניות לקברניט:

**שינוי מדיניות העסקת עובדים פלסטינים מיהודה ושומרון במדינת ישראל.**

**מגיש : יריב בן עזרא**

**מרצה: מר ערן עציון**



**הנדון: הצעה לשינוי מדיניות העסקת עובדים פלסטינים מיהודה ושומרון במדינת ישראל.**

1. **רקע.**

בשנים האחרונות נמצאת מדינת ישראל במצב של "ניהול הסכסוך" ולא במצב של תהליך מדיני. נכון להיום אין צפי למשא ומתן או להסדר מדיני בעתיד הקרוב. **מחד**, האתגר של מדינת ישראל ומערכת הביטחון לשמור על אזור יהודה ושומרון במצב בו רמת האלימות נמוכה, שהביטחון ותחושת הביטחון של התושבים גבוה ושמרקם החיים הישראלי והפלסטיני יתנהל בצורה תקינה, זאת בכדי לשמר את מגמת הפריחה והשגשוג ולצמצם את הסבירות לטרור ולהתקוממות עממית. **מאידך**, מצבה הכלכלי של הרשות הפלסטינית אינו טוב, רמת האבטלה עומדת על 19% והיא במגמת עליה משנים עברו. אחוז הצעירים הבלתי מועסקים בין הגילאים 19-29 עומד על 44.8% כאשר חלקם בעלי השכלה אקדמית. ישנה ביקורת קשה כלפי הרשות הפלסטינית וישנם תהליכים חברתיים ,כמו קבוצות מחאה אשר יכולים לערער את היציבות ברשות הפלסטינית ולהשפיע על המצב הביטחוני ביהודה ושומרון.

1. **המצב כיום:**

כיום מועסקים במדינת ישראל כ 100,000 פועלים מידי יום ועוד 30,000 עובדים בישובים הישראלים בתוך יהודה ושומרון. עיקר העסקתם הינה בתחומי הבניין, החקלאות והתעשייה. שכרם של הפועלים עומד בממוצע על 4993 ₪ במדינת ישראל בעוד השכר הממוצע ביהודה ושומרון עומד על 2449 ₪ , סה"כ הכנסות שנכנסות ליהודה ושומרון מהעסקת הפועלים עומד על 571,204,193 לשנה.(הנתונים על בסיס נתוני המנהל האזרחי). ההשפעה הכלכלית והחברתית על המועסקים היא גדולה ומאפשרת להם להתקיים בכבוד ויחד עם זאת מזרימה הרבה כסף בכל חודש לכלכלה הפלסטינית.

1. **ההצעה:**
2. להגדיל את מכסת הפועלים ל 150,000 אשרות עבודה, תוספת של 50,000.
3. לפתוח מגזרים נוספים לתעסוקה במדינת ישראל כמו- הייטק, רפואה, מלונאות, אקדמיה. (מכסות ולא שוק חופשי).
4. לאפשר מכסת לומדים באקדמיה במדינת ישראל.
5. להוריד את גיל המועסקים מ- 24 ל- 21 ולהוריד את התניית הנישואים.
6. לשמור על התניית אישור שירות הביטחון הכללי למתן היתר.
7. **הצורך בשינוי:**
8. מהלך זה מסייע לשמור על יציבות בחברה הפלסטינית בעיקר בקרב הצעירים, ועתיד להפחית את רמת החיכוך בינינו לבינם.
9. מהלך זה ישפיע במעגלים רחבים בקרב החברה הפלסטינית בהיבט החברתי ויוביל לשיפור במרקם החיים העדין בו אנו חיים.
10. מהלך זה משרת את האינטרס המדיני והביטחוני של מדינת ישראל בכך שיש לשמור על יהודה ושומרון ברמת חיכוך נמוכה.
11. מהלך זה יסייע ליציבות המצב הכלכלי ברשות הפלסטינית.
12. אחת מהסיבות שטרור הסכינים בשנת 2015 לא התפתח לאינתיפאדה כללית ונשאר בעיקרו סביב המפגע הבודד היא מחיר ההפסד.
13. מצב המשק הישראלי מאפשר מהלך זה , אחוז האבטלה במדינה עומד על 4% ,שזהו אחוז שולי והצורך בעובדים ניכר במגזרים רבים.
14. מהלך זה יעורר תקווה בעיקר בקרב הדור הצעיר, בנוסף מהלך זה יכול להשפיע במעגל רחב יותר גם בקרב תושבי עזה ולהשפיע על רצונם לשנות את המצב הביטחוני עם מדינת ישראל.
15. מהלך זה מייצר אינטראקציה עם קבוצת אוכלוסייה מהמעמד הבינוני גבוה בחברה הפלסטינית ולא עם המעמד הנמוך שרובם פועלי בניין.

1. **התנגדויות צפויות.**
2. שירות הביטחון הכללי: מהלך זה יכול להעלות את הסבירות לפיגועים בשטח מדינת ישראל. הבקרה והשליטה על הפועלים תהיה מורכבת יותר.
3. משרד התעסוקה: הרצון לשמר את % האבטלה הנמוך במדינת ישראל ולשמר את הביקוש לעובדים ולא להכניס כוח עבודה נוסף לשוק העבודה שיקטין את הביקוש.
4. **תמיכה בהצעה**
5. משרד הביטחון וצה"ל: גורמי הביטחון והמנהל האזרחי רואים במהלך זה פוטנציאל גדול להשפעה חיובית על המציאות ביהודה ושומרון.
6. **סיכום**

באפשרות מדינת ישראל להשפיע על מרקם החיים ביהודה ושומרון, לשמור על יציבות ביטחונית יציבה, ולצמצם את הסבירות להתפרצויות אלימות בהמשך. מהלך זה לא יפתור את בעיית הטרור אך בהחלט יסייע להתמודדות של כוחות הביטחון. סיכול הטרור ומשימות ההגנה ימשיכו כסדרן אך ככל שהמציאות הביטחונית רגועה ביהודה ושומרון כך השקעת הכוחות בגזרה הוא קטן יותר. מהלך זה לא משפיע על הסדר עתידי ואינו מייצר מכשול. באפשרות מדינת ישראל ומערכת הביטחון לעצור את התוכנית או לבצע שינוי בכל רגע נתון. עלינו להיות יוזמים ולא מגיבים בכדי לשמור על האינטרסים הלאומים של מדינת ישראל, על אף לקיחת הסיכון.